Document ID: 31996L0038

Komisijas Direktīva 96/38/EK
(1996. gada 17. jūnijs),
ar ko tehnikas attīstībai pielāgo Padomes Direktīvu 76/115/EEK attiecībā uz mehānisko transportlīdzekļu drošības jostu stiprinājumiem
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Komisijas Direktīvu 95/54/EK [2], un jo īpaši tās 13. panta 2. punktu,
ņemot vērā Padomes Direktīvu 76/115/EEK (1975. gada 18. decembris) par dalībvalstu tiesību aktu tuvināšanu attiecībā uz mehānisko transportlīdzekļu drošības jostu stiprinājumiem [3], kurā jaunākie grozījumi izdarīti ar Komisijas Direktīvu 90/629/EEK [4], un jo īpaši tās 3. pantu,
tā kā Direktīva 76/115/EEK ir viena no atsevišķajām direktīvām, kas attiecas uz EEK tipa apstiprinājuma procedūru, kura izveidota ar Direktīvu 70/156/EEK; tā kā līdz ar to Direktīvā 70/156/EEK izklāstītie noteikumi, ko piemēro transportlīdzekļu sistēmām, detaļām un atsevišķām tehniskām vienībām, attiecas uz šo direktīvu;
tā kā, jo īpaši Direktīvas 70/156/EEK 3. panta 4. punktā un 4. panta 3. punktā paredzēts, ka katrai atsevišķajai direktīvai ir pievienots informācijas dokuments, kurā iekļauti minētās direktīvas I pielikuma attiecīgie punkti, kā arī VI pielikumā noteiktais tipa apstiprinājuma sertifikāts, lai attiecīgo tipa apstiprinājumu var datorizēt;
tā kā ir iespējams uzlabot pasažieru aizsardzību pret izmešanu ceļu satiksmes negadījumā, pieprasot vismaz 1. tipa iegurņa jostas ar pievilkšanas ierīcēm visām uz priekšu un uz aizmuguri vērstām sēdvietām M2 un M3 kategorijas mehāniskajos transportlīdzekļos (izņemot tos transportlīdzekļus, kuri paredzēti gan izmantošanai pilsētā, gan stāvošu pasažieru pārvadāšanai), kā paredzēts Komisijas Direktīvā 90/628/EEK [5];
tā kā Padomes Direktīvas 77/541/EEK [6], kurā jaunākie grozījumi izdarīti ar Direktīvu 90/628/EEK, grozījuma spēkā stāšanās, lai noteiktu, ka šādas drošības jostas vajadzīgas M2 un M3 kategorijas transportlīdzekļos, ir atkarīga no Padomes Direktīvas 74/408/EEK [7], kurā jaunākie grozījumi izdarīti ar Direktīvu 81/577/EEK [8], pielāgošanas tehnikas attīstībai attiecībā uz sēdekļu izturību un šīs direktīvas pielāgošanas tehnikas attīstībai attiecībā uz drošības jostu stiprinājumiem;
tā kā ir izdarīta atsauce uz Padomes Direktīvu 74/60/EEK [9], kurā jaunākie grozījumi izdarīti ar Komisijas Direktīvu 78/632/EEK [10], attiecībā uz mehānisko transportlīdzekļu iekšējo apdari;
tā kā šīs direktīvas noteikumi ir saskaņā ar atzinumu, ko sniegusi izveidota ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Direktīvu 76/115/EEK groza šādi.
1. Direktīvas 1. pantu formulē šādi:
"Šī direktīva attiecas uz mehānisko transportlīdzekļu to drošības jostu stiprinājumiem, kas paredzētas pieaugušiem pasažieriem uz priekšu vai uz aizmuguri vērstos sēdekļos."
2. Direktīvas 2. pantā vārdus "I pielikumā" aizstāj ar vārdiem "II pielikuma A iedaļā".
3. Direktīvas 76/115/EEK 3. un 4. pantā vārdus "I, III un IV pielikums" aizstāj ar vārdu "pielikumi".
4. Pielikumus groza saskaņā ar šīs direktīvas pielikumu.
2. pants
1. Neviena dalībvalsts no 1997. gada 1. janvāra drošības jostu stiprinājumu dēļ nedrīkst:
- atteikties kādam mehāniskā transportlīdzekļa tipam piešķirt EEK tipa apstiprinājumu vai valsts tipa apstiprinājumu vai
- aizliegt transportlīdzekļu reģistrāciju, pārdošanu vai nodošanu ekspluatācijā,
ja šā tipa transportlīdzeklī vai šajos transportlīdzekļos stiprinājumi atbilst prasībām, kas iekļautas Direktīvā 76/115/EEK, kurā grozījumi izdarīti ar šo direktīvu.
2. No 1999. gada 1. oktobra M2 kategorijas transportlīdzekļiem ar maksimālo masu, kas nepārsniedz 3500 kg, un visiem pārējiem transportlīdzekļiem no 1997. gada 1. oktobra dalībvalstis:
- vairs nepiešķir EEK tipa apstiprinājumu un
- var atteikties piešķirt valsts tipa apstiprinājumu
transportlīdzekļa tipa drošības jostu stiprinājumu dēļ, ja nav izpildītas prasības, kas iekļautas Direktīvā 76/115/EEK, kurā grozījumi izdarīti ar šo direktīvu.
3. No 2001. gada 1. oktobra attiecībā uz M2 kategorijas transportlīdzekļiem ar maksimālo masu, kas nepārsniedz 3500 kg, un attiecībā uz visiem pārējiem transportlīdzekļiem no 1999. gada 1. oktobra dalībvalstis:
- uzskata, ka atbilstības sertifikāti, kas pievienoti jauniem transportlīdzekļiem saskaņā ar Direktīvas 70/156/EEK noteikumiem, vairs nav derīgi minētās direktīvas 7. panta 1. punkta mērķiem, un
- var atteikt tādu jaunu transportlīdzekļu reģistrāciju, pārdošanu vai nodošanu ekspluatācijā, kuriem nav pievienots atbilstības sertifikāts saskaņā ar Direktīvu 70/156/EEK,
drošības jostu stiprinājumu dēļ, ja nav izpildītas prasības, kas iekļautas Direktīvā 76/115/EEK, kurā grozījumi izdarīti ar šo direktīvu.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 1996. gada 31. decembrim, un dalībvalstis par to tūlīt informē Komisiju.
Kad dalībvalstis pieņem minētos noteikumus, tajos iekļauj atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka paņēmienus, kā izdarīt šādas atsauces.
2. Dalībvalstis dara Komisijai zināmus to savu tiesību aktu galvenos noteikumus, ko tās pieņem jomā, uz kuru attiecas šī direktīva.
4. pants
Direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1996. gada 17. jūnijā

Labels: 7
8